b'\n_START_ARTICLE_\nElektromagnetno polje\n_START_PARAGRAPH_\nElektromagnetno polje je fizi\xc4\x8dno polje, ki ga v svoji okolici povzro\xc4\x8dajo nabita telesa. Elektromagnetno polje vpliva na nabite delce, ki so v elektromagnetnem polju. Obi\xc4\x8dajno ga delimo na elektri\xc4\x8dno polje in magnetno polje, ki pa sta v dolo\xc4\x8denih pogojih lahko tudi vzrok drug drugemu. Elektri\xc4\x8dno polje in njegove \xc4\x8dasovne spremembe opisuje elektrodinamika v Maxwellovih ena\xc4\x8dbah. Elektromagnetno polje je kombinacija elektri\xc4\x8dnega in magnetnega polja. Elektri\xc4\x8dno polje nastane v okolici nabojev, magnetno polje pa je posledica gibanja nabojev. Elektromagnetno polje predtavlja tudi eno izmed osnovnih interakcij narave (ostale so \xc5\xa1e \xc5\xa1ibka interakcija, mo\xc4\x8dna interakcija in gravitacija)._NEWLINE_Elektromagnetno polje lahko opi\xc5\xa1emo s tenzorjem elektromagnetnega polja (dvakrat kovariantni tenzor) katerega sestavljajo tri komponente jakosti elektri\xc4\x8dnega polja in tri komponente jakosti magnetnega polja ter \xc4\x8detverec elektromagnetnega potenciala._NEWLINE_V klasi\xc4\x8dni fiziki se delovanje elektromagnetnega polja na naboj opisuje z Lorentzevo silo. Elektromagnetno polje in njegove spremembe v \xc4\x8dasu se s klasi\xc4\x8dnim pribli\xc5\xbekom opi\xc5\xa1ejo z Maxwellovimi ena\xc4\x8dbami._NEWLINE_Kvantne lastnosti elektromagnetnega polja in vpliv na nabite delce opisuje kvantna elektrodinamika.\n_START_SECTION_\nZgodovina\n_START_PARAGRAPH_\nDo pri\xc4\x8detka 19. stoletja se je smatralo, da so elektri\xc4\x8dni in magnetni pojavi popolnoma lo\xc4\x8deni. V letu 1819 je danski fizik in kemik Hans Christian \xc3\x98rsted (1777\xe2\x80\x931851) ugotovil, da elektri\xc4\x8dni tok, ki te\xc4\x8de po vodniku, vpliva na magnetno iglo in tako ugotovil, da obstoja zveza med magnetnimi in elektri\xc4\x8dnimi pojavi. V letu 1831 je angle\xc5\xa1ki fizik in kemik Michael Faraday (1791\xe2\x80\x931867) opisal elektromagnetno indukcijo. Leta 1864 je \xc5\xa1kotski fizik in matematik James Clerk Maxwell (1831\xe2\x80\x931879) objavil ena\xc4\x8dbe, ki jih danes poznamo kot Maxwellove ena\xc4\x8dbe, s katerimi je pokazal, da elektri\xc4\x8dno in magnetno polje sestavljata celoto, ki ji re\xc4\x8demo elektromagnetno polje.'